पाएं अपने शहर की ताज़ा ख़बरें और फ्री ई-पेपरडाउनलोड करें
रोहतक. पीजीआई में कथित रूप से पैसे लेकर उपचार करने के मामले में नए सिरे से जांच की तैयारियां शुरू हो गई हैं। स्वास्थ्य विश्वविद्यालय प्रशासन अब सर्जरी के विभागाध्यक्ष डॉ. आरके कड़वासरा के निलंबन पत्र में लगाए गए सभी आरोपों की जांच की तैयारी में है और इसके लिए जल्दी ही नई जांच कमेटी के गठन की संभावना है।
इस बीच सिरसा के एक मरीज से कथित रूप से पैसे लेकर उपचार करने के मामले में जांच कर रही तीन सदस्यीय कमेटी ने अपनी रिपोर्ट में डॉ. आरके कड़वासरा को क्लीन चिट नहीं दी है। कमेटी ने शिकायत कर्ता द्वारा अपनी शिकायत वापस लेने पर सवाल उठाए हैं। मामले के पटाक्षेप के लिए कमेटी ने पूरे प्रकरण की जांच किसी आपराधिक जांच एजेंसी से कराने की सिफारिश की है। सूत्रों के मुताबिक, विवि प्रशासन अब सत्यवान व सुनील अरोड़ा की शिकायतों के अलावा निलंबन पत्र में लगाए गए सभी आरोपों की जांच कराने की तैयारी में है।
नए तथ्य सामने आए
सूत्रों के मुताबिक, कुलपति कार्यालय में करीब 400 ऐसे मरीजों की सूची भी भेजी गई है जिनके ऑपरेशन संदिग्ध हालात में टाले गए। इनमें से कुछ ऑपरेशन तो दो से तीन बार भी टाले गए हैं। इसके अलावा प्रबंधन के पास करीब 40 सरकारी कर्मचारियों के दवा बिल भी शक के घेरे में आ गए हैं। इनमें से 25 बिल एक ही दुकान के हैं।
निलंबन पत्र में डॉ. कड़वासरा पर एक ही दुकान से दवाएं खरीदने के लिए मजबूर करने का भी आरोप है। प्रबंधन ने पिछले कई मामलों में मिली शिकायतों का हवाला देते हुए गत 29 मार्च को डॉ. कड़वासरा को सस्पेंड कर दिया था और वे तभी से सस्पेंड चल रहे हैं।
हमें जांच रिपोर्ट मिल गई है। डॉ. कड़वासरा पर निलंबन पत्र में लगाए गए सभी आरोपों की निष्पक्ष जांच कराई जाएगी।
डॉ. एसएस सांगवान, कुलपति, स्वास्थ्य विश्वविद्यालय, रोहतक
ये लगाए गए हैं आरोप
कुलपति डॉ. सांगवान द्वारा विवि के नियम 9 (सजा एवं अपील) के तहत जारी निलंबन पत्र में राजेंद्र सिंह, सत्यवान, सुनील अरोड़ा व कुछ अज्ञात लिखित शिकायतों का हवाला देते हुए कहा गया है उनके मरीजों की बिना पैसे लिए देखभाल नहीं की गई। यही नहीं डॉ. कड़वासरा पर तीन गुणा दामों पर एक ही कंपनी की कैंसर रोधी दवाएं एक विशेष दुकान से खरीदवाने का आरोप भी पत्र में है।
पत्र में कहा गया है कि डॉ. कड़वासरा द्वारा मरीजों को लिखी गईं दवाएं किसी अन्य दुकान से खरीदने की सूरत में उन्हें न केवल वापस करवा कर मरीजों को एक दुकान विशेष से ही महंगी दवाएं खरीदने के निर्देश दिए गए। पत्र में उन पर निहित स्वार्थो के चलते मरीजों के ऑप्रेशन बार-बार टालने का आरोप भी लगाया गया है। मरीज निहाल सिंह व बिमला की उपचार संबंधी फाइलें न मिलने की बात को प्रबंधन ने महत्वपूर्ण साक्ष्यों का गायब होना बताया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva zho_Hant eng_Latn